15 slaan toe op kitsbank in Bloemfontein(Foto: Shutterstock) Die polisie in Bloemfontein het Saterdag in die vroeë oggendure reageer op ŉ skietery in MacGregorstraat in die East End-nywerheidsgebied. Die blitspatrollie is net voor 01:00 na die toneel ontplooi. “Die verdagtes het op polisiebeamptes gevuur terwyl hulle van die toneel weggehardloop het,” sê lt.kol. Thabo Covane, woordvoerder van die polisie. ŉ Patrollievoertuig het by ŉ vulstasie stilgehou waar ŉ 30-jarige man op die grond gelê het. Hy het skietwonde in sy maag en linkerhand opgedoen. “Die kitsbank is beskadig. ŉ Lid van ŉ gewapendereaksie-maatskappy is ook in die maag geskiet en is na ŉ plaaslike hospitaal geneem.” Volgens inligting het 15 mans by die vulstasie opgedaag en springstof gebruik om die kitsbank oop te blaas. “Hulle het op die slagoffers geskiet toe hulle afsonderlik by die toneel opgedaag het.” Die verdagtes het ŉ onbekende bedrag kontant gebuit en van die toneel weggehardloop toe die blitspatrollie opgedaag het. Enigiemand met meer inligting word versoek om lt.kol. Itumeleng Pule te kontak by 073 606 5715 of ao Donald Sampson by 062 307 7362.